## Zakon o privatizaciji Hrvatske elektroprivrede d.d.

### NN 32/2002 (28.3.2002.), Zakon o privatizaciji Hrvatske elektroprivrede d.d.

# HRVATSKI SABOR

697

Na teme­lju članka
88. Ustava Republike Hrvatske, donosim

## ODLUKU

### O PROGLAŠENJU ZAKONA O PRIVATIZACIJI HRVATSKE ELEKTROPRIVREDE, d.d.

Proglašavam Zakon o
privatizaciji Hrvatske elektroprivrede d.d., koji je donio Hrvatski sabor na
sjednici 19. ožujka 2002.

Broj:
01-081-02-1302/2
Zagreb, 25. ožujka 2002.

Predsjednik
Republike Hrvatske
**Stjepan Mesić,** v. r.

## ZAKON

### O PRIVATIZACIJI HRVATSKE ELEKTROPRIVREDE d.d.

Članak 1.

Ovim se Zakonom
uređuje privatizacija Hrvatske elektroprivrede d.d. (u daljnjem tekstu: HEP
d.d.).

Članak 2.

(1) Trgovačka društva
osnovana sukladno odredbi članka 29. Zakona o tržištu električne energije
(»Narodne novine«, br. 68/01.) i sve ostale dionice i udjeli u vlasništvu HEP-a
d.d. u pojedinim trgovačkim društvima neće se posebno privatizirati na temelju
ovoga Zakona. Tim dionicama i udjelima sukladno važe­ćim propisima i
ograničenjima iz ovoga Zakona raspolaže HEP d.d.

(2) Dok Republika Hrvatska ne postane članicom
Europske unije, HEP d.d. je dužan zadržati isključivo vlasništvo u ovisnim
društvima koja obavljaju djelatnosti prijenosa i distribucije elek­trične
energije, odnosno u svojem vlasništvu imaju prijenosnu i distributivnu mrežu.

Postupak
privatizacije

Članak 3.

(1) Privatizacija HEP-a d.d. provest će se:

1. prijenosom bez naknade 7% dionica hrvatskim
braniteljima i članovima njihovih obitelji,

2. prodajom do 7% dionica zaposlenicima i ranije
zaposlenima u HEP-u d.d. (u daljnjem tekstu: zaposlenici), pod posebnim
pogodnostima koje će propisati Vlada Republike Hrvatske,

3. prodajom najmanje 15% dionica u postupku javne
ponude sukladno propisima koji uređuju izdavanje i promet vrijednosnih papira,
i to:

– hrvatskim državljanima, uz pravo prvenstva,
pogodnostima i pod uvjetima koje će utvrditi Vlada Republike Hrvatske prilikom
uvrštenja dionica HEP-a d.d. na službenu kotaciju,

– domaćim pravnim osobama i stranim ulagateljima, bez
prava prvenstva i posebnih pogodnosti prodajom putem javne ponude,

4. prodajom preostalog dijela dionica sukladno
tržišnim prilikama na tržištu kapitala na temelju odluke Vlade Republike
Hrvatske,

5. iz preostalog dijela dionica preuzet će se potreban
broj dionica za naknadu bivšim vlasnicima.

(2) Republika Hrvatska zadržava vlasništvo nad 51%
dionica HEP-a d.d. koje će se privatizirati na temelju posebnog zakona nakon
prijama Republike Hrvatske u članstvo Europske unije.

(3) Postotci dionica navedeni u stavku 1. i 2. ovoga
članka utvrđuju se, u odnosu na temeljni kapital HEP-a d.d. prije pokretanja
privatizacije, na način propisan u točki 1. do 3. stavka 1. ovoga članka.

(4) Redoslijed i dinamiku privatizacije iz stavka 1.
točke 1. do 4. ovoga članka utvrđuje Vlada Republike Hrvatske, s tim da će se
prodaja dionica iz stavka 1. točke 2. ovoga članka obaviti nakon prve prodaje
dionica u postupku javne ponude.

Prihodi od dionica
HEP-a d.d.

Članak 4.

(1) Dividenda
ostvarena na temelju dionica u vlasništvu Republike Hrvatske prihod je državnog
proračuna.

(2) Nije prihod
državnog proračuna dividenda ostvarena od dionica koje će biti u smislu odredbe
članka 3. stavka 1. točke 1. ovoga Zakona prenesene bez naknade.

Prijenos dionica
na hrvatske branitelje i članove njihovih obitelji

Članak 5.

Hrvatski sabor će
posebnim zakonom osnovati fond u koji će se prenijeti dionice iz članka 3.
stavka 1. točke 1. ovoga Zakona, sa svim pripadajućim pravima, uključujući i
dospjelu dividendu.

Prodaja dionica
zaposlenicima

Članak 6.

Vlada Republike
Hrvatske donijet će odluku o načinu prodaje, cijeni, posebnim pogodnostima,
vremenu prodaje i uvjetima prodaje dionica iz članka 3. stavka 1. točka 2.
ovoga Zakona zaposlenicima.

Članak 7.

Vlada Republike
Hrvatske donosi odluku o načinu prodaje, cijeni, vremenu i uvjetima prodaje
dionica HEP-a d.d. javnom ponudom i posebnim pogodnostima prodaje hrvatskim
građa­nima.

Zaštita interesa i
sigurnosti Republike Hrvatske

Članak 8.

(1) Za vrijeme dok je
Republika Hrvatska vlasnik 50% i više dionica HEP-a d.d., HEP d.d., odnosno
njegova tijela mogu samo uz suglasnost Vlade Republike Hrvatske donositi
odluke, odnosno sklopiti pravne poslove ili poduzeti pravne radnje koje se
odnose na prodaju, odnosno zajedničko ulaganje čija vrijednost prelazi
vrijednost 3% imovine HEP-a d.d.

(2) Vlada Republike
Hrvatske može s drugim dioničarima sklopiti ugovor o načinu korištenja prava
glasa iz dionica HEP-a d.d. kojih je vlasnik Republika Hrvatska i načinu
korištenja prava iz stavka 1. ovoga članka. Tim ugovorom se na treće osobe ne
mogu prenijeti ovlaštenja Vlade Republike Hrvatske iz stavka 1. ovoga članka i
pravo glasa iz dionica HEP-a d.d. kojih je vlasnik Republika Hrvatska.

(3) Nitko izuzev Republike Hrvatske ne može postupno
ili odjednom steći dionice HEP-a d.d. čiji ukupni nominalni iznos čini više od
10% temeljnog kapitala, a koje daju pravo glasa u glavnoj skupštini HEP-a d.d.,
bez obzira na to stječu li ih jedna osoba ili više povezanih osoba.

(4) Za čitavo vrijeme dok je Republika Hrvatska
vlasnik jedne ili više dionica HEP-a d.d. s pravom glasa u glavnoj skupštini,
HEP d.d., odnosno njegova tijela mogu samo uz suglasnost Vlade Republike Hrvatske
donositi odluke, odnosno sklapati ili poduzimati pravne radnje u odnosu na:

– prestanak društva

– odricanje od dozvole ili ovlaštenja za obavljanje
djelatnosti, ili koncesije od interesa za Republiku Hrvatsku,

– promjenu tvrtke,

– premještanje sjedišta HEP-a d.d. u inozemstvo.

(5) U slučaju pokretanja postupka likvidacije nad
HEP-om d.d. ili njezinim pravnim sljednikom, a za čitavo vrijeme dok je
Republika Hrvatska vlasnik makar i jedne dionice HEP-a d.d. s pravom glasa,
Republika Hrvatska ima pravo prvokupa cjelokupne, odnosno dijela imovine HEP-a
d.d. po procijenjenoj tržišnoj vrijednosti.

Članak 9.

(1) Vlada Republike
Hrvatske će periodično, a najmanje tromjesečno izvještavati Hrvatski sabor o
tijeku privatizacije HEP-a d.d.

(2) Izvješće iz
prethodnog stavka je državna tajna.

(3) Za nadzor
ostvarivanja prava radnika u procesu restrukturiranja i privatizacije osnovat
će se zajedničko povjerenstvo Vlade Republike Hrvatske, uprave i sindikata.

(4) Povjerenstvo iz
prethodnog stavka izradit će tekst socijalne klauzule kojim će se urediti
pravni položaj radnika i ugraditi ju u poslovne planove društva za predstojeće
tri poslovne godine od dana donošenja ovoga Zakona.

Učinci Zakona

Članak 10.

U ime Republike Hrvatske, sva prava iz dionica HEP-a
d.d. u vlasništvu Republike Hrvatske ostvaruje Vlada Republike Hrvatske, osim u
slučajevima kad je to ovim Zakonom povjereno Hrvatskom saboru.

Članak 11.

HEP d.d. može jednokratno, prije pokretanja ili za
vrijeme provedbe bilo koje faze privatizacije po članku 3. stavku 1. ovoga
Zakona izraditi početnu bilancu sa stanjem na dan pokretanja postupka
privatizacije ili pojedine faze, sukladno odredbama članka 10. stavka 2. i
članka 12. Zakona o računovodstvu (»Narodne novine«, br. 90/92.) koje vrijede
za novoosnovana trgovačka društva.

Stupanje na snagu

Članak 12.

Ovaj Zakon stupa na
snagu osmoga dana od dana objave u »Narodnim novinama«.

Klasa:
310-02/02-01/01

Zagreb, 19. ožujka
2002.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 32/2002-697